7 Days to Die

7 Days to Die on The Fun Pimpsin kehittämä ja julkaisema selviytymiskauhupeli. Peli on julkaistu early access -versiona joulukuussa 2013 Microsoft Windowsille sekä myöhemmin Linuxille ja macOS:lle. Vuonna 2016 peli julkaistiin PlayStation 4- ja Xbox One -konsoleille.

 Tarina 
Peli sijoittuu Arizonaan, Navezganen kuntaan, joka on tuntemattomasta syystä muuttunut eläviä ihmisiä metsästävien zombien valtaamaksi, osittain radioaktiiviseksi joutomaaksi. Pelaaja ottaa ohjat yhdestä selviytyjästä, jonka täytyy selvitä päivästä toiseen muun muassa etsimällä ruokaa ja juomaa sekä rakentamalla suojia uhkien varalta. Viikon seitsemäntenä päivänä, Verikuun () aikaan selviytyjien tukikohdat joutuvat koetukselle zombien hyökätessä sankoin joukoin heidän luokseen.

Pelaaminen

Pelaaja syntyy alussa joko satunnaisesti luotuun maailmaan tai ennalta asetettuun Navezganen maailmaan Arizonassa. Pelissä ei toistaiseksi ole juonta, mutta pelaaja saa syntyessään kirjeen tuntemattomalta hyväntekijältä jossa todetaan tämän pelastaneen pelaajan herttuoiksi (engl. Dukes) kutsutuilta selviytyjiltä. Peli on hiekkalaatikkopeli, sekä vokselipohjainen; sen maailma asettaa haasteita rakentamiselle ja esimerkiksi rakentaminen ilman tukea johtaa rakennuksen romahtamiseen. Peli noudattaa pelaajan itsensä säätämää vuorokausisykliä, tai pelin omaa sisäistä aikaa.

Pelaajan tavoite on selviytyä maailmassa mahdollisimman kauan, jonka tämä voi toteuttaa haluamallaan tavalla. Pelissa voi tutkia hylättyjä rakennuksia, kaupunkeja ja muita kohteita, rakentaa oma linnoitus, tehdä tehtäviä kauppiaille sekä eliminoida zombeja lukuisin eri keinoin. Pelihahmo tarvitsee säännöllisesti vettä, ravintoa, lääkkeitä ja muita hyödykkeitä kuten työkaluja sekä lyömä - ja ampuma-aseita parantaakseen selviytymismahdollisuuksiaan. Tarvikkeita voi löytää lähes mistä tahansa pelimaailmasta.

Pelaaja voi kehittää hahmoaan taitopisteillä edetessään pelissään. Taitopisteitä voi käyttää lukuisiin eri pääjaksoihin kuten kestävyyteen, hiiviskelyyn, teknisiin taitoihin, ketteryyteen ja erityisesti taistelutaitojen kehitykseen. Jokaisen pääjakson alla on useita erilaisia kehityskohteita esimerkiksi tietyille aseille, haarniskoille sekä työkaluille.

Pelaajan täytyy lukea erilaisia kirjoja sekä piirrustuksia oppiakseen uuden kyvyn tai asian rakennuksen. Kirjoja sekä piirrustuksia on useita kymmeniä, ja niitä on ripoteltu pitkin karttaa.

Kaikki esineet, sekä rakennusmateriaalit hajoavat käytössä, joten pelaajan on jatkuvasti etsittävä tai rakennettava uusia työkaluja. Työkaluja, aseita, haarniskoja sekä rakennusmateriaaleja voi päivittää kestävimmiksi. Käyttöesineisiin on mahdollista lisätä useita lisäosia jotka parantavat kestävyyttä ja selviytymismahdollisuuksia. Pelaaja voi myös maalata rakennusmateriaaleja, aseita, työkaluja sekä haarniskoja eri väreillä.

Maailma
Navezganen maailma koostuu useista alueista, biomeista, joita ovat palanut metsä, aavikko, vehreä metsä, tasangot, luminen metsä ja autiomaa. Navezganen maailman rajalla on radioaktiivinen laskeuma, jossa pelaaja kuolee nopeasti huolimatta siitä kuinka hyvin tämä on varustautunut. Jokaisella alueella on ainutlaatuisia kerättäviä resurssejaan, mikä kannustaa pelaajaa tutkimaan karttaa enemmän. Biomit ja rakennukset muokkaavat pelaajan kyvyn löytää eri tasoisia työkaluja tai aseita. Mitä korkeampi on pelaajan looting-arvo, sitä parempia tai arvokkaita esineitä pelaaja voi löytää. 

Pelissä on useita ajoneuvoja joilla voi liikkua nopeammin, mutta niiden rakentamiseen tarvitaan kokemusta tai lukemalla siihen ajoneuvoon luodun piirustuksen. Kokemusta voi lisätä käyttämällä taitopisteitä ja lukemalla pelimaailmasta löytyviä kirjoja. Polkupyörää lukuun ottamatta kaikki kulkuneuvot kuluttavat polttoainetta. 

Kaikkiin polttomoottorisiin ajoneuvoihin saa myös kiinni erilaisia lisäosia jotka laskevat esimerkiksi ajoneuvon kulutusta tai lisäävät ajoneuvoon ylimääräisen penkin. Kaikki lisäosat eivät ole yhteensopivia keskenään, esimerkiksi polkupyörään ei saa kiinni remmiahdinta, jonka saisi kiinni muihin ajoneuvoihin. Ajoneuvon voi myös maalata eri väriseksi.

 Viholliset ja eläimet
Pelin pääviholliset ovat zombit, epäkuolleet, jotka pyrkivät tappamaan pelaajan syödäkseen tämän. Zombityyppejä pelissä on lukuisia; eri kokoisia, eri pituisia, nopeita, hitaita sekä muita erikoisominaisuuksia omaavia. Pelin vuorokausisykli vaikuttaa zombeihin; päivällä ne ovat suhteellisen hitaasti liikkuvia ja helppoja kohteita, jotka voivat havaita pelaajan vain lähietäisyydeltä, mutta yöllä ne liikkuvat huomattavasti nopeammin ja aggressiivisemmin. Zombeilla on hyvä pulmanratkaisukyky; mikäli he eivät pääse linnoituksessa pelaajan lähelle ne alkavat tuhota linnoituksen rakenteita niin kauan kunnes se romahtaa. Zombit kykenevät toisinaan myös kasaamaan toisiaan päällekäin, raivaten muille zombeille tien pelaajan luo. 

Päivien ja viikkojen kuluessa myös pelin vaikeusaste muuttuu, ja pelaajan kimppuun hyökkää yhä enemmissä määrin pelin vaarallisimmat zombit. Poliisizombi kykenee sylkemään pelaajaa päin projektiilin, joka voi pahimmassa tapauksessa katkoa pelaajan luita, antaa tälle virustartunnan tai tuhota rakennuksia. Saatuaan tarpeeksi osumia poliisizombi räjäyttää itsensä. Satunnaisesti pelaajan luokse ilmestyy zombi, Screamer joka hälyttää paikalle lauman kirkumalla. Screameria houkuttelee erityisesti valot kuten soihdut, sekä kovat äänet. Screamer ilmestyy pelaajan luo myös erityisesti varsinaisen verikuuhyökkäyksen jälkeen. Erityisesti verikuun aikana zombi Demolisher saapuu pelaajan luo raskaat räjähteet kiinnitettynä kehoonsa, ja pelaajan tulee varoa ampumasta sen rinnassa olevaa välkkyvää painiketta välttääkseen pommien räjähtämisen. Pommin räjähtäessä se tuhoaa suuren alueen, ja voi jopa itsessään romahduttaa pelaajan rakennuksen. Suurimmasta osasta zombeista on säteilylle altistuneita sekä villiintyneitä versioita jotka ovat kestävämpiä ja tekevät enemmän tuhoa. Säteilylle altistuneet, kirkkaanvihreän radioaktiivisen jätteen kyllästämät zombit parantavat itseään automaattisesti, mikäli niitä ei vahingoita. Villiintyneet, kestävämmät zombit voi tunnistaa niiden kiiluvista silmistä sekä niiden aggressiivisesta käytöksestä kuten juoksemisesta pelaajaa kohti.

Peliin vakiona säädetty sekä pelaajan muokattavissa oleva "verikuu" saa zombit hyökkäävät suurena joukkona kohti pelaajaan tukikohtaa. Mikäli pelaaja ei ole tehnyt linnoituksessaan tarpeeksi valmisteluita, viholliset pääsevät helposti sisään. Mikäli pelaaja yrittää verikuun aikana ajaa ajoneuvolla, zombiksi muuttuneet korppikotkat estävät tämän pääsyn pakoon. Peli tuottaa zombeja verikuun aikaan pelaajan lähelle usean pelitunnin ajan alkaen kello 22.00, kunnes se tyrehtyy varhaisen aamun aikaan

Pelissä on myös villieläimiä, joita voi metsästää ruoaksi sekä muiksi resursseiksi kuten luiksi ja nahaksi. Osa villieläimistä on passiivisia, osa neutraaleja ja osa aggressiivisia pelaajaa kohtaan. Jänikset, kanat sekä uros - ja naarashirvet eivät käy pelaajan kimppuun, mutta pelästyvät helposti ja pääsevät usein pakenemaan. Karhut, sudet, käärmeet, kojootit ja puumat käyvät usein pelaajan kimppuun myös ilman, että niitä on häiritty. Villisika on eläimistä neutraalein; se ei käy kimppuun tai juokse pakoon, mikäli sitä ei häiritse. Joistakin eläimistä on muuttunut zombeja; näitä ovat karhut, koirat ja korppikotkat. Korppikotkat voivat olla altistuneita myös radioaktiiviselle säteilylle, ja ne kykenevät sylkemään myrkyllisiä projektiileja. Näistä eläimistä saa nyljettäessä samat resurssit kuin tavallisista eläimistä, mutta raa'an lihan tilalla on mädäntynyttä lihaa. Tästä voi valmistaa lääkkeitä ja joissakin tapauksissa myös ruokaa. Pelissä on myös erikoiseläimiä; villisusi ja Grace. Villisusi on tavallista sutta suurempi, kestävämpi ja aggressiivisempi. Grace on mutatoitunut ja suuri pahkasika, jonka voi tavata muutamassa kohteessa.

Pelaajan on mahdollista kehittää aistejaan taitopisteillä, jolloin tämä voi paikantaa eläimen kartassaan käymällä kyykkyasentoon. Tämä ei päde zombeiksi muuttuneisiin eläimiin.

Kauppiaat
7 Days to Dien maailmassa ei ole pelaajien lisäksi tekoälyn ohjaamia selviytyjiä lukuunottamatta kauppiaita. Kauppiaat asuvat omassa tukikohdassaan myyntikojussa, ja myyvät pelaajalle pelitilan mukaisesti erilaista tavaraa ja tarjoavat tehtäviä. Kauppiaat eivät poistu kaupastaan tai liiku, mutta heillä on oma uniikki persoona sekä dialogi. Kauppaiden tukikohdassa on myös aina kerättäviä resursseja, sekä kaksi erilaista ruoka - ja juoma-automaattia. Kauppa on kiinni öisin välillä 21.52 – 06.05.

Kauppiaita on viisi; Joel, Jen, Bob, Hugh sekä Rekt. Kauppiaat ovat ripoteltuna eri osiin karttaa ja he asuttavat eri biomeja. Tavallisesti Joelin ja Jenin voi löytää vehreän metsän alueelta, Bobin aavikolta, Hughin lumialueelta ja Rektin palaneen metsän alueelta. Kauppiaat ovat erikoistuneet johonkin tavaratyyppiin: Joel haarniskoihin, Jen lääkkeisiin, Bob ajoneuvoihin sekä työkaluihin, Hugh aseistukseen sekä Rekt ruokiin ja siemeniin. Joel, Jen ja Bob ovat ystävällisiä kun taas Hugh ja Rekt ovat aggressiivisia ja töykeitä pelaajaa kohtaan. Tämä ei kuitenkaan vaikuta pelaajan ja kauppiaan kaupankäyntiin tai väleihin.

Tehtävät
Pelaaja voi halutessaan tehdä kauppiaille tehtäviä. Tehtävätyyppejä on erilaisia; zombien tappamista tietystä kohteesta, haudattujen kätköjen esiinkaivaminen, generaattorin uudelleenkäynnistäminen, varusteiden nouto kauppiaalle sekä näiden yhdistelmiä. Vaikeustasot tehtävissä vaihtelevat yhdestä viiteen; vaikeimman tehtävän tekeminen voi viedä pelin ajassa päiviä, kun taas helpoimman minuutteja. Tehtyään tarpeeksi tehtäviä pelaaja voi saada erikoistehtävän, jossa tämä avaa kahden kauppiaan välille kulkureitin, josta pelaaja saa palkkioksi kokemuspisteitä sekä rahaa.

Kaikkia tehtävätyyppejä on eritasoisia; lopulta pelaaja voi valita tehtävänvaikeustason tasosta yksi aina tasoon kuusi. Ainoastaan kätketyn aarteen esiinkaivamiseen liittyvää tehtävää ei nähdä enää kolmannen tason jälkeen.

Kaikki tehtävät voi tehdä silloin, kun pelaaja niin päättää, paitsi generaattorinkäynnistymiseen liittyvä tehtävä, jonka voi suorittaa vain öisin.

Pelaaja saa tehtävistä pääsääntöisesti rahapalkkion, sekä jonkin tavaran, elintarvikkeita tai resursseja. Pelaaja voi kehittää taitopisteitään liittyen tehtävistä saamiin palkintoihinsa, jotka parantavat niiden arvokkuutta. Lisäksi taitopisteillä voi avata taidon, jossa pelaaja voi valita useamman palkinnon itselleen kauppiaan valikoimasta.

Pelaaja voi löytää mistä tahansa kirjeitä, joista saa tehtävän. Kirjeiden tehtävät ovat haudattuja kätköjä, joista löytyy rahaa, ruokaa tai aseistusta. 

Moninpeli
Pelin moninpeli toimii pelaajien isännöimien palvelimien kautta. Pelaajat voivat kommunikoida keskenään yhdessä maailmassa. Palvelinasetuksista riippuen vuorovaikutus pelimaailmassa voi olla yhteistyöhön perustuvaa tai vihamielistä. Pelaajat voivat käyttää omia palvelimiaan tai käyttää palveluntarjoajaa. Yhden pelaajan maailmoilla on lähiverkkotuki, jonka avulla pelaajat voivat liittyä maailmoihin paikallisesti kytketyillä tietokoneilla ilman palvelimen asetuksia. Pelaajat voivat myös tarjota laaja-alaisen verkon tukea yksinpelien kautta.

Palvelimet toimivat sekä Windowsissa ja Linuxissa että konsoleilla. Pelin konsoliversio tukee jaetun ruudun moninpeliä.

 Kehitys 
Pelin Windows alpha -versio julkaistiin 16. elokuuta 2013 heille, jotka ennakkotilasivat pelin Kickstarterissa. 11. elokuuta 2013 alkaen pelin kehitys jatkui Kickstarter-kampanjalla, joka päättyi 15. elokuuta. Arvioitu julkaisupäivä oli toukokuu 2014 Microsoft Windowsille; Macintosh- ja Linux-versiot suunniteltiin julkaistaviksi myöhemmin vuoden aikana.

Peli pääsi Steam-palveluun 23 päivän kuluttua yli 75 000 kyllä-äänestä. Se oli Steam Greenlightin ykkönen vain 16 päivän jälkeen yli 56 000 äänellä. Mac-versio julkaistiin 13. syyskuuta 2013 samanaikaisesti päivityksen Alpha 1.1 kanssa.

Peli julkaistiin yleisölle Alpha 1.0 -versiolla. Ainoastaan niillä käyttäjillä, jotka olivat tukeneet peliä Kickstarter-kampanjan kautta, oli vapaa pääsy. Alpha 5.0 julkaistiin Steamin Early Access -pelinä 13. joulukuuta 2013. Peliin lisättiin myöhemmin erilaisia päivityksiä kuten graafisia ja maisemallisia muutoksia sekä uusia aseita. 

 Konsoliversiot 
Huhtikuussa 2016 peli julkaistiin PlayStation 4:lle ja Xbox Onelle. Konsoliversion julkaisi Telltale Publishing, ja se julkaistiin kesä- ja heinäkuussa 2016.

Konsoliversion päivittäminen päättyi vuonna 2018. Telltale Games lomautti äkillisesti suurimman osan henkilöstöstään taloudellisten ongelmien vuoksi ja asetettiin konkurssiin. Lokakuussa 2019 The Fun Pimps ilmoitti hankkineensa oikeudet konsoliversioon, mutta yritys on kuitenkin ilmaissut olevansa ensisijaisesti tietokonepelien kehittäjä, eikä konsoliversion kehittämistä ole jatkettu.

Huhtikuussa 2022 The Fun Pimps ilmoitti Twitterissä jatkavansa konsoliversion kehittämistä

 Vastaanotto 
Gamereactor antoi pelille arvosanaksi 5/10 arvostelussaan.

 Lähteet 

 Aiheesta muualla 


Luokka:Selviytymiskauhupelit
Luokka:Vuoden 2013 videopelit
Luokka:Windows-pelit
Luokka:Linux-pelit
Luokka:MacOS-pelit
Luokka:PlayStation 4 -pelit
Luokka:Xbox One -pelit